
Akusztikai panel micéliumból

Kulcsszavak: micélium; akusztikai panel; fenntarthatóság
Egy micélium alapú akusztikai panelt terveztem, amely a zajcsökkentés mellett a fenntartható építészet és a körforgásos gazdaság elveit képviseli. Az alkotás célja olyan innovatív, környezetbarát megoldás létrehozása volt, amely helyettesíti a hagyományos, környezetterhelő anyagokat, miközben akusztikai, esztétikai és fenntarthatósági szempontból is kiemelkedő teljesítményt nyújt.
A micélium panelek biológiai alapúak, természetes növényi hulladékokból készülnek, alacsony energiaigényű gyártási folyamattal és minimális szén-dioxid-kibocsátással. A termék életciklusa végén teljes mértékben lebomlik, így nem hagy maga után káros hulladékot.
A panelek porózus szerkezete kiváló hangelnyelő képességet biztosít, különösen közepes és magas frekvenciák esetén. Moduláris kialakításuk lehetővé teszi a kreatív és egyedi falborítások létrehozását, miközben természetes textúrájuk és színezésük harmonizál a belső terek dizájnjával. A micélium, mint anyag nemcsak technológiai, hanem társadalmi és művészeti szempontból is jelentős, elősegítve a fenntartható építészeti megoldások elterjedését.
Ezen innovációval azt kívánom bemutatni, hogy a technológia és a fenntarthatóság kéz a kézben járhatnak, és hogy a természetes anyagok inspirálta design hozzájárulhat a jövő építészetének környezettudatos alakításához.



